Rainis „Puķu lodziņš” (1924)

Bērnu dzejoļu krājums „Puķu lodziņš” tapis laikā no 1920. līdz 1922. gadam. Ierosinājumu tā tapšanai devis grāmatizdevējs Jānis Rapa. Viņš vēlas izdot skaistu, grezni ilustrētu grāmatu. Rainis krājumā iekļauj arī laikā no 1907. līdz 1911. gadam tapušus dzejoļus un lokalizējumus, kas gatavoti Ernesta Plātesa apgāda izdotajām bilžu grāmatām. Dažos „Puķu lodziņa” dzejoļos, piemēram, „Ezis”, „Gana bēres”, „Ziemas kauja” izmantoti folkloras motīvi. Reizēm dzejoļa rašanos izraisa konkrēti notikumi: „Mīļiem maziem lasītājiem vēl lai teikts, ka sludinājums par nozudušo inci ir patiess notikums un incis tā tika atrasts un dzīvo vēl tagad,” atceras Rainis. „Puķu lodziņa” izdošana aizkavējas, jo grāmatai sagatavots Niklāva Strunkes vāka zīmējums un ilustrācijas, kuras iespiež ārzemēs. Tas iznāk apgādā „Valters un Rapa” 1924. gadā.